**Emmi Peltonen** (s. 29. marraskuuta 1999 Nashville, Tennessee, Yhdysvallat) on suomalainen taitoluistelija. Hän edustaa Helsingin Taitoluisteluklubia ja häntä valmentaa Sirkka Kaipio.

Peltonen on voittanut taitoluistelun suomenmestaruuden vuosina 2017, 2018 ja 2020. Hän on osallistunut neljä kertaa taitoluistelun EM-kilpailuihin (2017, 2018, 2019, 2020) sijoittuen parhaimmillaan viidenneksi vuonna 2020 ja kahdesti MM-kilpailuihin (2017, 2019) parhaana sijoituksenaan 28:s. Talviolympialaisissa 2018 hän oli 20:s.

Peltonen valittiin helmikuussa 2018 Vantaan vuoden urheilijaksi 2017.

Ura
---

### SM-kilpailut

Vuonna 2014 Peltonen oli juonioritason SM-kilpailuissa toinen. Hän kilpaili ensimmäistä kertaa aikuisten SM-kilpailuissa vuoden 2015 kisoissa ollen neljäs. Vuoden 2017 SM-kilpailuissa Peltonen voitti ensimmäisen suomenmestaruutensa pistein 147,70. Seuraavana vuonna hän uusi mestaruutensa pistein 164,11. Vuoden 2019 SM-kilpailuissa Peltonen oli toinen. Joulukuussa 2019 hän voitti kolmannen mestaruutensa pistein 174,29.

Arvokilpailut
-------------

### EM-kilpailut

Peltonen kilpaili ensimmäisissä aikuisten arvokisoissaan vuoden 2017 EM-kisoissa Tšekin Ostravassa. Hän saavutti lyhyt- ja vapaaohjelmistaan ennätyspisteet 160,57 sijoittuen 11. sijalle.

Moskovassa järjestetyissä EM-kisoissa 2018 Peltonen oli yhdeksäs tuloksella 159,48. Peltonen sai lyhyohjelmastaan pisteet 52,68 ja oli 11. ennen sijoitustaan nostanutta vapaaohjelmaa.

Vuoden 2019 EM-kisoissa Peltonen oli kahdeksas pistein 170,03. Hän paransi sijoitustaan edelleen EM-kisoissa 2020 ollen viides ennätyspisteillään 181,79.

### MM-kilpailut

Helsingin MM-kilpailuissa 2017 Peltonen sai lyhytohjelmasta 50,74 pistettä eikä edennyt vapaaohjelmaan. Hänen lopullinen sijoituksensa oli 29:s. Vuoden 2019 MM-kilpailuissa Peltonen ei edennyt vapaaohjelmaan lyhytohjelman pistein 53,22 ollen 28:s.

### Olympialaiset

Peltonen osallistui vuoden 2018 talviolympialaisiin, joissa hän sai lyhytohjelmasta kautensa parhaat pisteet 55,28 ja eteni vapaaohjelmaan. Ennen vapaaohjelmaosuutta Peltonen oli sijalla 18. Hän sai vapaaohjelmasta 101,86 pistettä, ja hänen yhteispisteensä 157,14 riittivät lopputuloksissa 20. sijalle.

Muut kansainväliset kilpailut
-----------------------------

#### Lombardia Trophy

Kauden avauskilpailuissa Italiassa 15.9.2017 Peltonen oli 11:s yhteispisteillä 138,21. Lyhytohjelman jälkeen Peltonen oli 18:s eli paransi vapaaohjelmalla sijoitustaan.

#### Finlandia Trophy

Peltonen sijoittui yhdenneksitoista 8.10.2017 Espoossa käydyssä Finlandia Trophyssa yhteispistein 152,23.

#### Santa Claus Cup

Peltonen sijoittui neljänneksi Unkarin Budapestissa 8.12.2017 käydyssä taitoluistelun kansainvälisessä Santa Claus Cupissa. Mainiosti lyhytohjelman ykköseksi luistellut Peltonen ei pystynyt parhaimpaansa vapaaohjelmassaan ja sai kokonaispisteiksi 154,39.

#### FBMA Trophy

Peltonen luisteli ylivoimaisen voiton 8.1.2018 kansainvälisessä FBMA-taitoluistelukilpailussa Abu Dhabissa pisteillä 149,24.

Yksityiselämä
-------------

Peltonen syntyi Nashvillessa, Yhdysvalloissa. Hän kävi kolme ensimmäistä kouluvuottaan Yhdysvalloissa, sen jälkeen kolme seuraavaa englanninkielisessä koulussa. Yläasteen hän kävi suomenkielisessä koulussa. Peltonen lopetti koulunkäyntinsä yläasteen jälkeen ja on keskittynyt huippu-urheiluun.

Jääkiekkoilija Ville Peltonen on Emmi Peltosen isä. Peltosen isoisä Esa Peltonen pelasi Suomen miesten jääkiekkojoukkueessa neljä olympiaturnausta 1968–1980. Peltosen äiti Hanna Peltonen sekä isoäiti Seija Viitanen ovat olleet SM-tason taitoluistelijoita. Peltosen isoveljet Aleksi ja Jesper pelaavat jääkiekkoa Sveitsin pääsarjassa NLA:ssa. Pikkusisko Nelli harrastaa muodostelmaluistelua.

Lähteet
-------

1. ↑
2. 1 2 3 4 5 6 7 8 9 10 11  Emmi Peltonen International Skating Union (ISU). Viitattu 17.11.2021. (englanniksi)
3. ↑  Emmi Peltonen Suomen Taitoluisteluliitto ry. Viitattu 17.11.2021.
4. ↑  Olympialaisiin valittu taitoluistelija Emmi Peltonen on Vantaan vuoden urheilija *Helsingin Sanomat*.  8.2.2018. Viitattu 22.2.2018.
5. ↑  Smolander, Riikka: Ville Peltosen Emmi-tytär kruunattiin jääkuningattareksi SM-kisoissa *Yle Urheilu*.  18.12.2016. Viitattu 26.1.2020.
6. ↑  Emmi Peltonen tyylitteli taitoluistelun Suomen mestaruuden: "Halusin nauttia" *MTV Uutiset*.  17.12.2017. Viitattu 26.1.2020.
7. ↑  Lehtisaari, Matti & Hyyppä, Emma: Emmi Peltonen palasi upealla vapaaohjelmalla Suomen mestariksi – Jenni Saarinen taipui tasaisessa kultataistossa *Yle Urheilu*.  15.12.2019. Viitattu 26.1.2020.
8. ↑  Taitoluistelun EM: Peltonen ennätyspisteisiin EM-kilpailuissa Suomen Taitoluisteluliitto. Viitattu 26.1.2020.
9. ↑  Emmi Peltonen kärkikymppiin EM-kisoissa *Suomen Taitoluisteluliitto*. Viitattu 22.2.2018.
10. ↑  Emmi ja Viveca vaivatta EM-vapaaseen *Suomen Taitoluisteluliitto*. Viitattu 22.2.2018.
11. ↑  ISU European Championships 2019 ISU. Viitattu 26.1.2020. (englanniksi)
12. ↑  Smolander-Slotte, Riikka & Hirvonen, Hinni: Emmi Peltonen ylsi ennätyspisteisiinsä myös vapaaohjelmassa – nuorten venäläisluistelijoiden ylivoima mykistyttää: "En edes ajattele kisaavani heidän kanssaan" *Yle Urheilu*.  25.1.2020. Viitattu 26.1.2020.
13. ↑  Venäjän Evgenia Medvedeva johtaa naisten MM-kisaa *Suomen Taitoluisteluliitto*. Viitattu 22.2.2018.
14. ↑  ISU World Championships 2019 ISU. Viitattu 26.1.2020. (englanniksi)
15. ↑  Emmi Peltonen teki lyhytohjelmassa kauden parhaat pisteensä – "Se oli maagista" *yle.fi*. Viitattu 22.2.2018.
16. ↑  Emmi Peltonen tyytyväinen vapaaohjelman jälkeen – "Virheitä tuli" *yle.fi*. Viitattu 23.2.2018.
17. ↑  Emmi Peltonen 11. Lombardia Trophyssa *Suomen Taitoluisteluliitto*. Viitattu 22.2.2018.
18. ↑  Emmi Peltonen Finlandia Trophyn 11:s *Suomen Taitoluisteluliitto*. Viitattu 22.2.2018.
19. ↑  Peltonen neljäs, Stolt kolmas Unkarissa *Suomen Taitoluisteluliitto*. Viitattu 22.2.2018.
20. ↑  Sportti.com Estonia - Taitoluistelija Emmi Peltonen ylivoimaiseen voittoon kansainvälisessä kisassa | Sportti.com *www.sportti.com*. Viitattu 22.2.2018. (englanniksi)
21. 1 2  Ville Peltosen Emmi-tytär, 16, tähtää maailman huipulle – lopetti koulun yläasteen jälkeen *Ilta-Sanomat*.  7.10.2016. Viitattu 22.2.2018.
22. ↑  Emmi Peltonen lopetti koulun ja se kannatti: "Haluan itseltäni vielä vähän enemmän" *yle.fi*. Viitattu 22.2.2018.
23. ↑  Taitoluistelija Emmi Peltonen vie sukunsa olympiaviestiä *Kaleva.fi*. Viitattu 22.2.2018.
24. ↑  Ville Peltosen 17-vuotias tytär Emmi mestariksi aamulla tulleesta vammasta huolimatta: "Vertakin tuli" *Ilta-Sanomat*.  18.12.2016. Viitattu 22.2.2018.